Diari Oficial de la Generalitat Valenciana


Sumari del DOGV 7018, del 07-05-2013 (2013/4299)

ORDE 33/2013, de 29 d'abril, de la Conselleria d'Educació, Cultura i Esport, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals amb conveni, per a l'exercici econòmic 2013.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7018

Data del DOGV
:   07-05-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/4299


Data del document
:   29-04-2013

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 33/2013, de 29 d'abril, de la Conselleria d'Educació, Cultura i Esport, per la qual es convoquen ajudes econòmiques per a subvencionar els servicis complementaris de transport i menjador de l'alumnat dels centres específics d'educació especial de titularitat privada concertats i de titularitat de corporacions locals amb conveni, per a l'exercici econòmic 2013. [2013/4299]
La Llei Orgànica 2/2006, de 3 de maig, d'Educació, en el títol II, referit a l'equitat en l'educació, regula l'escolarització dels alumnes que presenten necessitats educatives especials dins dels principis de normalització i d'inclusió, i només quan les seues necessitats no puguen ser ateses seran escolaritzats en unitats o centres d'educació especial.
Així mateix, l'article 72 de l'esmentada llei orgànica establix que l'Administració educativa podrà col·laborar amb altres administracions o entitats privades sense ànim de lucre per a facilitar l'escolarització i la millor incorporació d'este alumnat al centre educatiu.
D'altra banda, el Consell de la Generalitat va aprovar el Decret 39/1998, de 31 de març, d'ordenació de l'educació per a l'atenció de l'alumnat amb necessitats educatives especials, que en la disposició addicional segona disposa que «la Conselleria de Cultura, Educació i Ciència constituirà el procediment per a subvencionar els servicis de transport i menjador escolar per a l'alumnat amb necessitats educatives especials escolaritzat en els centres amb conveni o concertats».
Així, amb la finalitat de complir estes disposicions, en el marc de la col·laboració institucional entre l'Administració local, institucions privades i Administració autonòmica, i per a millorar la qualitat del servici educatiu i satisfer les necessitats dels alumnes discapacitats, la Conselleria d'Educació, Cultura i Esport considera convenient publicar una orde de convocatòria per a subvencionar els servicis de transport i menjador de l'alumnat dels centres específics d'educació especial de titularitat privada concertats i de titularitat de corporacions locals amb conveni durant l'exercici 2013, que complemente les beques i ajudes que el ministeri competent en matèria d'educació convoca cada curs escolar per a l'alumnat d'estos centres.
A esta orde de convocatòria li és aplicable el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, així com la Llei 38/2003, de 17 de novembre, General de Subvencions, sobretot l'article 22, punt 1, que fixa com a procediment ordinari per a la concessió de subvencions la concurrència i permet el prorrateig entre els beneficiaris de la subvenció.
En virtut de les atribucions que em conferix l'article 47.3 del text refós de la Llei d'Hisenda Pública de la Generalitat Valenciana, vista la proposta del director general de Centres i Personal Docent, de data 28 de març de 2013, i de conformitat amb esta,
ORDENE
Primer
1. La Conselleria d'Educació, Cultura i Esport, dins dels límits pressupostaris establits en la Llei 11/2012, de Pressupostos de la Generalitat per a l'exercici 2013 (DOCV 31.12.2012) per a esta finalitat, concedirà ajudes econòmiques destinades a subvencionar els servicis complementaris de transport i menjador de l'alumnat escolaritzat en centres específics d'educació especial de titularitat privada concertats i de titularitat de corporacions locals amb conveni durant l'exercici 2013.
2. L'import global màxim pel qual es concediran estes ajudes és d'1.971.000 euros, que es finançaran amb càrrec a la línia de subvenció «Finançament del transport i menjador de centres específics d'educació especial», T1572000, en el capítol IV de la secció, servici, centre gestor i programa 51.75.47.686.43 d'Ensenyança Primària, de l'esmentada Llei 11/2012, de Pressupostos de la Generalitat per a l'exercici 2013.
3. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que establix l'article 58, apartat 2, lletra a, punt quart, del Reglament de la Llei General de Subvencions, Reial Decret 887/2006, de 21 de juliol.
Segon
L'import d'estes ajudes contribuirà al finançament del cost dels servicis de transport i menjador de l'alumnat dels centres específics d'educació especial concertats i amb conveni, de manera complementària respecte als imports que, amb esta mateixa finalitat, perceben tant les famílies com els esmentats centres d'altres administracions públiques o entitats privades.
Tercer
Esta convocatòria, de conformitat amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), no necessita que es notifique a la Comissió Europea, per no ser-li aplicable l'article 107, apartat 1 del Tractat de Funcionament de la Unió Europea, en la mesura que no afecta els intercanvis comercials entre els estats membres.
Quart
S'aproven les bases per les quals es regix esta convocatòria, incloses com a annex I d'esta orde, així com el model de sol·licitud, inclòs com a annex II, i la resta d'annexos.
DISPOSICIONS FINALS
Primera
Es delega en la Direcció General de Centres i Personal Docent la facultat de concedir o denegar estes ajudes i se l'autoritza perquè dicte les resolucions necessàries per a l'execució d'esta orde. Així mateix, es delega en la Direcció General de Centres i Personal Docent la resolució dels expedients de reintegrament que siguen pertinents i les resolucions de desistiment, i se l'autoritza per a l'ampliació dels terminis de presentació de sol·licituds i justificacions quan es considere aconsellable per al desplegament i execució d'esta orde.
A més, se l'autoritza perquè dicte resolucions que complementen o modifiquen les resolucions anteriors en cas de necessitat, de conformitat amb l'article 19, punt 4, de la Llei General de Subvencions, segons el qual «tota alteració de les condicions tingudes en compte per a la concessió de la subvenció, i en tot cas l'obtenció concurrent d'altres aportacions fora dels casos permesos en la norma reguladora, podran donar lloc a la modificació de la resolució de concessió, en els termes establits en la normativa reguladora de la subvenció».
Segona
Esta orde produirà efectes l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta orde, que posa fi a la via administrativa, els interessats podran interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:
a) Recurs potestatiu de reposició, davant de la consellera d'Educació, Cultura i Esport, en el termini d'un mes a comptar de l'endemà de ser publicada.
b) Recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada o a partir de l'endemà de la notificació de la resolució expressa del recurs de reposició o del dia en què este haja de considerar-se presumptament desestimat.
València, 29 d'abril de 2013
La consellera d'Educació, Cultura i Esport,
MARÍA JOSÉ CATALÁ VERDET
ANNEX I
Bases de la convocatòria
Primera. Objecte de la subvenció
L'objecte d'esta subvenció és ajudar les famílies de l'alumnat escolaritzat en centres específics d'educació especial de titularitat privada concertats i de titularitat de corporacions locals amb conveni a sufragar els gastos dels servicis complementaris de transport i de menjador, de manera complementària respecte als imports que amb esta mateixa finalitat perceben com a beca, subsidi o subvenció, al llarg de l'exercici 2013, per part del Ministeri d'Educació, Cultura i Esport o de qualsevol altra entitat pública o privada.
Els centres actuen, en este cas, com a entitats col·laboradores prestant el servici de transport i de menjador.
Estes ajudes es concediran pel procediment de concurrència, d'acord amb l'article 22 de la Llei 38/2003, de 17 de novembre, General de Subvencions, i l'article 55 del Reglament general de subvencions aprovat pel Reial Decret 887/2006, de 21 de juliol.
Segona. Sol·licitants i requisits
1. Els centres específics d'educació especial de titularitat privada concertats i de titularitat d'una corporació local amb conveni que presten els servicis complementaris de transport i de menjador al seu alumnat sol·licitaran la subvenció establida en esta convocatòria en qualitat d'entitat col·laboradora.
Com a entitats col·laboradores hauran de reunir tots els requisits que determina l'article 13 de la Llei 38/2003, General de Subvencions.
2. No podran participar en esta convocatòria els centres que es troben en algun dels casos següents:
a) Aquells que no presten els servicis de transport o de menjador al seu alumnat.
b) Aquells la prestació del servici de transport o de menjador dels quals dispose d'un altre sistema de subvenció, públic o privat.
Tercera. Obligacions de l'entitat col·laboradora
D'acord amb la naturalesa de la subvenció i el que disposa l'article 15 de la Llei 38/2003, de 17 de novembre, General de Subvencions, la titularitat del centre, com a entitat col·laboradora, haurà de complir les obligacions següents:
a) Prestar els servicis complementaris de transport i de menjador a l'alumnat del seu centre que necessite utilitzar-lo. Esta prestació es realitzarà durant el període de temps que establisca el calendari escolar.
b) La prestació dels servicis complementaris de transport i de menjador escolar es prestarà d'acord amb la normativa vigent a la Comunitat Valenciana.
c) La prestació d'estos servicis es realitzarà amb mitjans i personal propis o per mitjà d'empreses contractades. En tot cas, ha de disposar del personal qualificat necessari per a atendre l'alumnat durant el trajecte del viatge i per a atendre el servici de menjador.
d) El personal contractat per a prestar estos servicis ha d'estar donat d'alta en el règim de Seguretat Social corresponent, d'acord amb la normativa aplicable.
e) L'import de la subvenció que perceba es destinarà únicament i exclusivament a cobrir els gastos originats per la prestació d'estos servicis.
f) Presentar la documentació justificativa de la subvenció, en els termes i terminis fixats en la base tretze d'esta convocatòria, davant de la Direcció General de Centres i Personal Docent.
g) Sotmetre's a les actuacions de comprovació a efectuar per la conselleria competent en matèria d'educació, així com qualssevol altres de comprovació i control financer que puguen realitzar els òrgans de control competents, i aportar tota la informació que li siga requerida en l'exercici de les actuacions anteriors.
h) Acreditar, amb anterioritat a dictar-se la proposta de resolució de concessió, estar al corrent en el compliment de les seues obligacions tributàries i davant de la Seguretat Social.
i) Incloure en la publicitat del centre el fet que els servicis complementaris de transport i de menjador que rep el seu alumnat perceben una subvenció de la Conselleria d'Educació, Cultura i Esport de la Generalitat.
j) Procedir al reintegrament dels fons percebuts, d'acord amb l'article 37 de la Llei 38/2003, General de Subvencions, en els supòsits establits en la base catorze d'esta convocatòria.
k) Les empreses amb 50 o més treballadors hauran de complir la normativa d'integració laboral de persones discapacitades.
L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb el títol IV de la Llei 38/2003, General de Subvencions.
Quarta. Presentació de sol·licituds i termini
1. Les sol·licituds s'han de formalitzar segons el model que acompanya com a annex II esta convocatòria, i han d'anar dirigides a la Direcció General de Centres i Personal Docent de la Conselleria d'Educació, Cultura i Esport.
El model de sol·licitud i documentació que l'ha d'acompanyar estan a disposició dels interessats en la Direcció General de Centres i Personal Docent de la Conselleria d'Educació, Cultura i Esport, i en la pàgina web següent:
(valencià)
(castellà)
2. Les sol·licituds i la documentació que l'ha d'acompanyar es poden presentar en el Registre General de la Conselleria d'Educació, Cultura i Esport, en les direccions territorials competents en matèria d'educació corresponents, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, perquè que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
3. El termini per a la presentació de les sol·licituds serà de trenta dies naturals comptats de l'endemà de la publicació d'esta orde en el Diari Oficial de la Comunitat Valenciana.
Quinta. Documentació
1. Els centres hauran de presentar la sol·licitud que consta com a annex II d'esta orde, en la qual s'inclouen els apartats següents:
- Declaració responsable de la titularitat del centre de no trobar-se en cap de les circumstàncies establides en l'article 13 de la Llei 38/2003, General de Subvencions, que impedisquen obtindre la condició d'entitat col·laboradora d'esta convocatòria de subvencions: apartat F.
- Per a les empreses amb 50 o més treballadors: declaració responsable del compliment o de l'exempció de la normalització sobre integració laboral amb persones amb discapacitat: apartat G.
- Declaració responsable de compromís de compliment de les obligacions que es deriven de la recepció de la subvenció: apartat I.
2. Fitxa de manteniment de tercers, segons el model publicat com a annex III d'esta orde. No serà necessari aportar-la si les circumstàncies no han variat respecte a l'any anterior. En este cas, només ha de reflectir-se que ja es va entregar i no hi ha hagut canvi respecte de l'any anterior.
3. Relació nominal dels alumnes del centre usuaris dels servicis, segons el model publicat com a annex IV.a, i una declaració d'ús individualitzada per cada alumne, degudament firmada pels pares o tutors, en la qual conste si ha abonat cap import per haver rebut la prestació d'estos servicis, segons el model publicat com a annex IV.b.
4. Model de rebut de la quota abonada pels pares o tutors dels alumnes usuaris per la prestació dels servicis complementaris de transport i menjador escolar, si és el cas.
5. Balanç de previsió d'ingressos i gastos del centre per a l'exercici 2013, segons el model publicat com a annex VIII.
6. Segons corresponga, en funció de la titularitat del centre, la documentació següent:
a) Centres de titularitat de corporacions locals de la Comunitat Valenciana.
Certificat de l'acord del ple de la corporació pel qual s'autoritza la participació en la present convocatòria.
En el cas que la gestió del centre es realitze a través d'organismes autònoms, empreses públiques o altres ens de dret públic dependents de l'entitat local, serà necessari aportar un certificat de la secretaria de la corporació local on s'acredite la titularitat d'eixa corporació respecte d'aquells.
En el cas de corporacions locals que gestionen el centre a través d'alguna modalitat de gestió indirecta, esta serà del 100 %, i serà necessari aportar la documentació actualitzada que acredite la relació jurídica de la corporació local amb l'entitat que explota el centre (contractes i plecs preparatoris d'esta).
b) Centres concertats de titularitat privada
- Documentació acreditativa de la capacitat del firmant de la sol·licitud per a representar l'entitat (document públic o certificat de l'acord adoptat per l'òrgan de govern que corresponga). La persona firmant podrà optar entre autoritzar la Conselleria d'Educació, Cultura i Esport perquè verifique la seua identitat o aportar una còpia del seu DNI.
- Fotocòpia compulsada de la targeta de persones jurídiques i entitats en general, en què conste el CIF de la titularitat del centre, com a entitat sol·licitant.
La documentació a què fan referència estos dos apartats del punt b no serà necessari aportar-la si les circumstàncies no han variat respecte de l'any anterior. En este cas, cal reflectir que ja es va entregar i no hi ha hagut cap variació.
7. Acreditació d'estar al corrent de les seues obligacions tributàries i amb la Seguretat Social:
- Certificat actualitzat de l'Administració de la Seguretat Social que acredite que l'entitat es troba al corrent de les seues obligacions amb la Seguretat Social.
- Certificat actualitzat de la delegació corresponent de l'Agència Estatal de l'Administració Tributària que acredite que l'entitat es troba al corrent de les seues obligacions tributàries amb la hisenda estatal.
- Certificat actualitzat de la Conselleria d'Hisenda i Administració Pública de la Generalitat que acredite que l'entitat es troba al corrent de les seues obligacions tributàries amb la hisenda autonòmica valenciana.
La presentació dels certificats anteriors podrà ser substituïda per l'autorització a la Conselleria d'Educació, Cultura i Esport a accedir a la informació proporcionada per l'Agència Estatal de l'Administració Tributària, per l'Administració de la Seguretat Social i per l'Administració tributària de la Generalitat de trobar-se al corrent en el compliment de les seues obligacions tributàries i amb la Seguretat Social. En l'annex II de la sol·licitud, com a apartat H, s'inclou l'autorització respecte d'això.
Tots els documents que s'aporten han de ser originals o fotocòpies compulsades. Les compulses de les fotocòpies les han d'efectuar els registres que hagen de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a alguna de les entitats que integren l'Administració local, si en este últim cas ha subscrit el corresponent conveni, d'acord amb els articles 38.4 apartats a i b i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana.
Sexta. Instrucció del procediment
En compliment de l'article 71.1 de la Llei 30/1992, de Règim Jurídic de les Administracions Públiques i del Procediment Administratiu Comú, si després de la recepció de la sol·licitud i la documentació adjunta s'observa que falten documents o dades essencials per a la resolució de l'expedient, es reclamarà per correu certificat i amb justificant de recepció, a la corporació local o entitat privada sol·licitant, i es concedirà un termini de 10 dies perquè puga esmenar la falta o adjuntar els documents preceptius, amb indicació que, si no ho fa, es considerarà que ha desistit de la seua petició i declararà l'esmentat desistiment en la resolució de la convocatòria.
Sèptima. Comissió avaluadora
1. L'examen i la valoració dels expedients presentats i la consegüent proposta de concessió i denegació de les ajudes corresponen a una comissió composta per:
President:
La subdirectora general de Centres Docents.
Vocals:
- La cap del Servici de Títols, Beques i Ajudes a l'Estudi.
- Un inspector o inspectora d'Educació designat per la Inspecció General d'Educació.
- El cap de la Secció d'Educació Especial de la Direcció General d'Innovació, Ordenació i Política Lingüística.
- Els caps o les caps de la Secció de Centres de les direccions territorials competents en matèria d'educació de les respectives províncies, o un funcionari/funcionària designat per la direcció territorial corresponent.
- La cap de la Secció d'Autoritzacions i Concerts de la Direcció General de Centres i Personal Docent.
- Un tècnic de la Secció de Beques i Ajudes a l'Estudi de la Direcció General de Centres i Personal Docent, que assumirà les funcions de secretari de la comissió.
En cas de vacant, absència, malaltia o qualsevol altra causa legal, el règim de suplències serà el següent:
- El president i el secretari de la comissió seran substituïts per un altre funcionari o funcionària de la Direcció General de Centres i Personal Docent.
2. En allò que no preveu el punt anterior, la comissió ajustarà el seu funcionament al que s'establix en l'article 22 i següents de la Llei 30/1992, de Règim Jurídic de les Administracions Públiques i del Procediment Administratiu Comú, sobre òrgans col·legiats.
Octava. Criteris de valoració
1. L'import de les ajudes establides en esta orde es determinarà en funció de l'import de la línia pressupostària T1572 per a l'exercici 2013, i el crèdit es distribuirà entre els diferents centres participants que complisquen els requisits.
2. La comissió avaluadora efectuarà la valoració dels expedients presentats utilitzant com a criteris objectius per a la concessió de les subvencions els següents:
a) El nombre d'alumnes usuaris dels servicis complementaris de transport i menjador prestats pel centre:
Per a determinar el nombre d'alumnes usuaris dels servicis, a més de la presentació de la declaració d'ús dels servicis firmada pels pares o tutors dels alumnes que se cita en la base quinta d'esta orde, la Direcció General de Centres i Personal Docent demanarà un certificat a la Inspecció Educativa de la direcció territorial competent en matèria d'educació corresponent, sobre el nombre d'alumnes usuaris el 31 de gener de 2013.
b) Tipologia majoritària de discapacitat de l'alumnat del centre:
La denominació de les tipologies que s'establixen en esta orde, i que s'especifiquen a continuació, és la que s'arreplega en la Llei de Pressupostos per a l'exercici 2013, i de la mateixa manera que s'atenen eixes discapacitats en el sistema de concerts educatius:
Tipus I: Plurideficients amb problemes motòrics (paràlisi cerebral, diferents discapacitats).
Tipus II: Autistes (inclou trastorns de personalitat i trastorns generalitzats del desenrotllament).
Tipus III: Discapacitats psíquiques profundes i severes.
Tipus IV: Discapacitats psíquiques moderades.
c) Nombre d'unitats concertades o amb conveni i tipologia de cada una d'estes:
El crèdit destinat a la convocatòria serà distribuït per prorrateig entre els alumnes matriculats en els centres concertats o amb conveni d'educació especial usuaris del transport i menjador. La quantia de la subvenció per alumne usuari serà superior per als matriculats en els centres concertats o amb conveni amb cinc o més unitats del tipus I; de menor quantia per als alumnes dels centres d'entre tres i quatre unitats del tipus I, i, finalment, serà de quantia inferior per als alumnes d'aquells centres que tinguen entre una i dos unitats del tipus I i la resta d'unitats d'altres tipologies.
3. L'import del mòdul de subvenció per alumne usuari que es determine segons els criteris expressats serà el mateix per a totes les unitats del centre.
Novena. Resolució
1. Una vegada realitzada la proposta de la comissió avaluadora sobre concessió de subvenció i l'exclusió de les sol·licituds que no complisquen els requisits establits en l'orde de convocatòria, el Servici de Títols, Beques i Ajudes a l'Estudi, com a òrgan instructor del procediment, emetrà un informe i elevarà la proposta al director general de Centres i Personal Docent, el qual resoldrà, per delegació de la consellera d'Educació, Cultura i Esport, esta convocatòria.
2. La resolució ha d'expressar:
a) Centres als quals s'adjudiquen ajudes econòmiques, amb l'especificació de:
- El nombre d'alumnes usuaris als quals se'ls atorga subvenció per cada centre per a l'exercici 2013.
- Nombre d'unitats concertades i tipologia.
- Mòdul de subvenció que corresponga en concepte de transport i de menjador.
- Import de la subvenció global concedida.
b) Els centres que resulten exclosos de la convocatòria i l'especificació dels motius de l'exclusió.
c) Termini de presentació de la documentació justificativa.
3. La resolució a què fa referència esta base es dictarà i es publicarà en el Diari Oficial de la Comunitat Valenciana, en el termini màxim de sis mesos, a comptar des de l'endemà de la finalització del termini de presentació de les sol·licituds. En el cas que, transcorregut este termini, no s'haja dictat cap resolució, les sol·licituds presentades es consideraran desestimades, sense perjuí de l'obligació de l'Administració de resoldre, de conformitat amb el que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.
Deu. Règim de compatibilitats
1. D'acord amb la base primera, esta subvenció té caràcter complementari respecte als imports que per a atendre els gastos relacionats amb els servicis de transport i de menjador perceben les famílies i centres en concepte de beca, subsidi o subvenció, i, de manera especial, amb les concedides pel Ministeri d'Educació, Cultura i Esport.
Segons l'esmentada convocatòria d'este Ministeri, les famílies queden obligades a destinar l'import percebut a la finalitat per a la qual es concedix: cobrir els gastos de transport i menjador de l'alumne. La Conselleria d'Educació, Cultura i Esport demanarà als centres la confirmació de l'import que corresponga a les beques i subsidis concedits al seu alumnat per estos conceptes.
2. La percepció de qualsevol altra beca, ajuda o subvenció per a atendre els gastos relacionats amb els servicis complementaris de transport i de menjador de l'alumnat, tant per part de les famílies com per la titularitat del centre, serà compatible amb la subvenció prevista en esta convocatòria, sempre que sumades a la resta de subvencions percebudes no superen el cost de la prestació del servici, de conformitat amb l'article 19.3 de la Llei 38/2003, de 17 de novembre, General de Subvencions.
3. El centre haurà de comunicar a la Direcció General de Centres i Personal Docent de la Conselleria d'Educació, Cultura i Esport l'obtenció d'altres subvencions o ajudes que financen les activitats subvencionades. Esta comunicació s'haurà de fer tan prompte com la conega i, en tot cas, amb anterioritat a la justificació de l'aplicació donada als fons percebuts.
Onze. Abonament de la prestació dels servicis per part de les famílies
1. El centre podrà percebre de les famílies una quota mensual per la prestació dels servicis de transport i menjador, que no haurà de superar el seu cost, i l'import de la qual farà constar en l'apartat E de la sol·licitud. En este cas, en el rebut que entregue als pares o tutors haurà de constar:
a) Import del cost dels servicis de transport i de menjador.
b) Import de la subvenció de la Conselleria d'Educació, Cultura i Esport per alumne.
c) Quota que han d'abonar les famílies.
D'acord amb la base quinta, en este cas, el centre haurà de presentar el model de rebut de la quota abonada pels pares o tutors dels alumnes usuaris per la prestació d'estos servicis davant de la Direcció General de Centres i Personal Docent.
2. En cas que el centre haja percebut esta quota, immediatament després que la Conselleria d'Educació, Cultura i Esport haja transferit l'import de la subvenció al compte corrent designat pel centre, este haurà de reintegrar a les famílies la quantitat corresponent a la suma de les subvencions percebudes. Els pares o tutors hauran de firmar la declaració que s'inclou com a annex VII d'esta orde, que la titularitat del centre presentarà davant de la Direcció General de Centres i Personal Docent.
Dotze. Règim de pagament de la subvenció
1. Atés el caràcter complementari d'esta subvenció amb altres ajudes, beques o subsidis percebuts per les famílies i els centres en concepte de transport i menjador escolar, del total del gasto degudament justificat es restarà l'import total d'estes subvencions, de manera que la suma d'este import i de la subvenció establida per esta convocatòria no supere el cost de la prestació dels esmentats servicis. En el cas que arribe a superar-lo, no s'abonarà l'import que excedisca l'esmentat cost.
2. L'import de la subvenció a abonar es determinarà una vegada revisada la totalitat de la documentació justificativa presentada, tenint en compte els gastos ocasionats per la prestació d'ambdós servicis complementaris, sense que supere l'import assignat en la resolució.
3. Podran realitzar-se pagaments parcials de la subvenció fins a completar l'import que corresponga a cada centre, una vegada revisada la documentació justificativa presentada en els terminis establits.
Tretze. Forma de justificació de la subvenció i termini de presentació del compte justificatiu
1. La forma de justificar la subvenció concedida serà per mitjà de compte justificatiu. La documentació que la titularitat del centre ha de presentar és la següent:
- Contractes firmats amb l'empresa de transport i l'empresa de menjador per a la prestació del servici, en cas que este no es preste amb els mitjans del mateix centre, així com les factures corresponents de l'abonament a les esmentades empreses.
- Les factures abonades, corresponents als servicis de transport i menjador, en les quals ha de constar la denominació del proveïdor, el seu NIF, número d'orde, data i concepte del gasto, inclòs l'IVA, i dirigida a la titularitat del centre, juntament amb una relació de les factures, d'acord amb el model que consta en l'annex V.
- Relació nominal, d'acord amb el model que consta en l'annex VI i impresos TC2 (o relació amb firma digitalitzada de la gestoria), dels treballadors que presten els seus servicis per a la realització del transport i del menjador del centre, en el cas que la seua contractació corresponga al titular del centre subvencionat.
- La declaració, segons el model corresponent a l'annex VII d'esta convocatòria, firmada pel pare, per la mare o pel tutor legal de cada alumne usuari que declare que li ha sigut tornat l'import corresponent a la subvenció, en el cas que haja abonat anteriorment la prestació del servici, s'entregarà immediatament quan la titularitat del centre haja rebut l'import de la subvenció.
Tots els documents que s'aporten han de ser originals o fotocòpies compulsades. Les compulses de les fotocòpies han de ser efectuades pel registre que ha de remetre la documentació, sempre que este registre pertanga a l'Administració General de l'Estat o a qualsevol administració de les comunitats autònomes, o a la d'alguna de les entitats que integren l'Administració local, si en este últim cas s'ha subscrit el conveni oportú, d'acord amb els articles 38.4 apartats a i b i 38.5 de la Llei 30/1992, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat Valenciana (DOGV núm. 3339, de 28 de setembre de 1998).
2. Els terminis de presentació de la documentació justificativa seran els següents:
a) En el termini de 10 dies naturals posteriors a la publicació de la resolució d'esta convocatòria en el DOCV, podran aportar els gastos ocasionats des de l'1 gener de 2013 fins a la data de publicació de la resolució.
b) Fins al 10 de juliol de 2013, podran aportar els gastos ocasionats des de l'1 gener fins al 30 de juny de 2013 que no hagen sigut inclosos en el termini anterior.
c) Fins a l'11 de novembre de 2013, els gastos ocasionats des de la finalització de l'anterior període de justificació.
3. La falta de justificació en el termini establit és una infracció greu segons l'article 57 de la Llei 38/2003, General de Subvencions, que serà sancionada amb la pèrdua del dret a participar en la convocatòria d'estes ajudes del pròxim exercici econòmic, sense perjuí de qualsevol altra que siga procedent.
Si, després de realitzar la justificació per part del centre del gasto del menjador i del transport, es produïx un saldo positiu en un dels servicis complementaris i un dèficit en l'altre, serà possible compensar-lo, sempre sense excedir la quantia total de la subvenció per ambdós servicis.
Catorze. Reintegrament de la subvenció
1. Serà procedent el reintegrament per part del centre receptor de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde el reintegrament, en els casos següents:
a) Obtenció de la subvenció falsejant les condicions requerides per a això o ocultant aquelles que ho haurien impedit.
b) Incompliment total o parcial de l'activitat o la no-adopció del comportament que fonamenten la concessió de la subvenció.
c) Incompliment de l'obligació de justificació o la justificació insuficient, en els termes establits en l'article 30 de la Llei General de Subvencions i en el termini assenyalat en la base tretze d'esta orde.
d) Incompliment de l'obligació d'adoptar les mesures de difusió contingudes en l'apartat i de la base tercera d'esta orde de convocatòria.
e) Resistència, excusa, obstrucció o negativa a les actuacions de comprovació i control financer establides en els articles 14 i 15 de la Llei General de Subvencions, així com l'incompliment de les obligacions comptables, registrals o de conservació de documents quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i la regularitat de les activitats subvencionades.
f) Incompliment de qualsevol de les condicions i obligacions establides en esta convocatòria per a l'entitat col·laboradora o l'alumnat beneficiari.
2. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per part d'altres administracions o ens públics o privats, la suma de les quals supere el cost de l'activitat subvencionable, donarà lloc a la modificació de la resolució de concessió, i es reduirà la subvenció en la quantia que supere el cost dels servicis, de conformitat amb l'article 37.1 lletra g de la Llei 38/2003, General de Subvencions.
3. El reintegrament, l'haurà d'efectuar el beneficiari per mitjà de transferència bancària o xec nominatiu a favor de la Conselleria d'Hisenda i Administració Pública de la Generalitat, per l'import resultant de les quantitats sobrants per qualsevol de les causes enumerades en esta base. La còpia de la transferència bancària o el xec nominatiu hauran de ser remesos a la Direcció General de Centres i Personal Docent, perquè en prenga coneixement o els tramite, respectivament.
4. El procediment de reintegrament de les quantitats indegudament percebudes l'iniciarà la Direcció General de Centres i Personal Docent, la qual notificarà a l'interessat l'import de la subvenció que ha de ser reintegrat a la Generalitat, l'obligació que ha resultat incomplida pel centre i la motivació que justifica el reintegrament. Este procediment ha de garantir l'audiència preceptiva a la persona interessada abans de l'elaboració de la resolució definitiva. Esta serà notificada igualment a l'interessat i tindrà naturalesa de liquidació definitiva als efectes del còmput del cobrament del deute en període voluntari de recaptació.ANNEX IIIANEXO III